Iara Solano Arana

Iara Solano Arana (Gasteiz, Araba, 1985) arabar sortzailea eta ikertzaile eszenikoa da.

 Bizitza 
Arte Eszenikoak ikasi zituen Rose Bruford College Unibertsitatean (Erresuma Batua) eta Gaztela-Mantxako Unibertsitateko Praktika Eszenikoa eta Kultura Bisuala masterra egin zuen Madrilgo Reina Sofia Museoarekin.

 Ibilbide profesionala 

 Sleepwalk Collective 
2006an, Sleepwalk Collective zuzeneko artearen eta antzerki esperimentalaren nazioarteko konpainia sortu zuen Londresen, Sammy Metcalferekin (Erresuma Batua) eta Malla Sofia Pessirekin (Finlandia) batera, eta espazio alternatiboetarako lan originalak eta antzokietarako pieza ugari sortzen ditu. Lau kontinentetan zehar ibili dira, Kanada, Australia, Alemania, Frantzia, Portugal, Herbehereak, Austria, Kosovo, Bosnia-Herzegovina, Kuba, Brasil, Polonia eta Mexikotik igaroz, eta gutxienez nazioarteko lau sari jaso ditu. Horietako bi Birminghameko BE Zinemaldian Emakumezko Aktore Onenaren eta Kosovoko Skena Up Festival jaialdian Emakumezko Aktore Onenaren saria, As The Flames Rose We Danced To The Sirens (The Sirens) lanarekin.

Konpainia Londresko OFF West End sarietarako izendatu zuten 2019an Kourtney Kardashian lanarekin, berrikuntza eszenikoarengatik, eta finalista izan zen 2022an Psychodramarekin, Christopher Brett Baileyrekin lankidetzan eta Conde-Duque Kultur Zentroarekin koprodukzioan egindako lanarekin.

 Beste proiektu eta jarduera artistiko batzuk 
Aldi berean, kultur kudeaketan, komisariotzan eta bestelako prestakuntza-jardueretan lan egiten du. Artista gazteen proiektuak babestu eta laguntzen ditu, eta, horregatik, Gasteizko Udalak 2019an Praktika Onen Saria eman zion sorkuntzan eta gazterian.

Artista independente gisa egindako lanean, ikuslea pieza bateko kide gisa jartzen duten eta formatu tradizionalak apurtzen dituzten harreman-gailuak egiten ditu. Horrela, 2013an pieza erlazionatu eta interaktibo batzuk sortu zituen (Pandora Invite), Montehermoso Kulturunerako, eta 2016an Party, Beaches dantzan murgiltzeko pieza, publikoak parte hartzen duena. Lan hori Daniela Pérezekin elkarlanean egin zen.

Horrez gain, Factoría de Fuegos (Gasteizen arte eszeniko garaikideak sortzen eta garatzen laguntzen duen proiektu artistiko-kulturala) kolektiboko sortzaileetako bat da. Kolektibo hori da inTACTO jaialdiaren arduraduna; 2011n sortu zen, Gasteizera lan berritzaileak hurbiltzeko asmoz, bertako eta beste arlo batzuetako artisten eta konpainien 'hizkuntza' eszeniko berriekin. Iara Solano zuzendari nagusi eta artistikoa izan da gutxienez zortzi ediziotan 2011tik 2018ra.

Era berean, Gazteria eta Haurtzaro Ministerioko Injuve Jardunaldi Eszenikoen koordinatzailea izan da 2020 eta 2021ean, Madrilgo Condeduque Zentroko (2018-2020) eta Abadiako Antzokiko (2020-2022) artista, eta Alcalá de Henaresko Komedia Antzokiko Batzorde Artistikoko kidea izan da (2021-2022).

Madrilgo Calderon "Horizontes" Antzokian egonaldi artistikoak ematen dituen Batzordeko kidea ere izan da (2023).

 Ekoizpen eszenikoa, proiektu artistikoak eta eszenifikazioa 

 Sleepwalk Collective, 2006an sortutako konpainia.
 As The Flames Rose We Danced To The Sirens, The Sirens
 Kourtney Kardashian.
 Psychodrama, elkarlana
 Pandora Invite 2013
 Party, beaches dantzan eta soinu artean murgiltzeko pieza (2016)
 Factoría de Fuegos, hainbat talderen antzerki-esperimentuak biltzen dituen proiektua
 Bautismo, kolektiboarentzako lana, murgiltze pieza sorta baten lehena (2021).
 El otro lado, inkontzientea esploratzen duen erakusketa kolektiboa. Bartzelona, 2023
 Swimming Pools, Sleepwalk Collective kolektiboaren lana, bakarrizketa intimoen sekuentzia, non interpretea ez ezik, eszenografiaren ardura ere hartzen duen

 Sariak eta izendapenak 

 2011n BE Birminghameko Zinemaldia, Emakumezko Aktore Onena, Sirenes ikuskizunarekin.
 2011n Skena Up Festival de Kosovo, Emakumezko Aktore Onena, As The Flames Rose We Danced To The Sirens (The Sirens) lanarekin.
 2019an Londresko OFF West End sarietarako izendatu zuen konpainiak Kourtney Kardashian lanarekin.
 2019an Jardunbide Egokien Saria, Gasteizko Udalak emana, sorkuntzaren eta gazteriaren alorrean
 2022an Finalista Psychodramarekin, Christopher Brett Baileyrekin lankidetzan Condeduque Zentroarekin koprodukzioan
 2023an Carlo Solinas S’Empia Nazioarteko Saria, Sassariko (Sardinia) S’ALA espazioak ematen duena, helburu komunitarioekin egindako ibilbide artistikoarengatik

 Erreferentziak 

 Kanpo estekak 
 Iara Solano Arana Madrid Antzokian
 Sleepwalk Collective

Kategoria:Gasteiztarrak
Kategoria:Emakume sortzaileak
Kategoria:Arabako aktoreak
Kategoria:Emakume ikertzaileak
Kategoria:Emakume aktoreak
Kategoria:Antzerki aktoreak